b'\n_START_ARTICLE_\nSS Lazio\n_START_SECTION_\nHistoria\n_START_PARAGRAPH_\nSS Lazio perustettiin vuonna 1900. Seura sai nimens\xc3\xa4 Roomaa ymp\xc3\xa4r\xc3\xb6iv\xc3\xa4n Latiumin maakunnan mukaan, ja se onkin perinteisesti hankkinut kannattajansa esikaupungeista sek\xc3\xa4 ylemmist\xc3\xa4 yhteiskuntaluokista, p\xc3\xa4invastoin kuin paikallisvastustaja AS Roma._NEWLINE_Lazion menestys oli pitk\xc3\xa4\xc3\xa4n vaatimatonta, vaikka esimerkiksi 1930-luvulla seurassa pelasi Italian maajoukkueen t\xc3\xa4hti Silvio Piola. Ensimm\xc3\xa4isen Italian-mestaruutensa Lazio voitti vuonna 1974 maalintekij\xc3\xa4ns\xc3\xa4 Giorgio Chinaglian johdolla, mutta 1980-luvun alussa seura putosi kahteen otteeseen toiseksi korkeimmalle sarjatasolle, Serie B:hen. Putoamisista ensimm\xc3\xa4iseen oli syyn\xc3\xa4 lahjusskandaali._NEWLINE_Seura alkoi nousta uudelleen, kun miljon\xc3\xa4\xc3\xa4ri Sergio Cragnottista tuli Lazion puheenjohtaja vuonna 1992. Ensimm\xc3\xa4inen uusista t\xc3\xa4htipelaajista oli englantilainen Paul Gascoigne. Satsaukset toivat tulosta viimein vuosituhannen vaihteessa, kun ruotsalaisvalmentaja Sven-G\xc3\xb6ran Eriksson johdatti seuran Cup-voittajien cupin voittoon vuonna 1999. Seuraavalla kaudella, 2000, Lazio voitti Serie A:n mestaruuden._NEWLINE_Vuoden 2006 Italian jalkapalloskandaalin j\xc3\xa4lkiselvittelyiss\xc3\xa4 SS Lazio tuomittiin pudotettavaksi Serie B:hen ja pistev\xc3\xa4hennyksiin. Seuran tekem\xc3\xa4 valitus meni kuitenkin l\xc3\xa4pi, ja seura aloitti kauden 2006\xe2\x80\x932007 Serie A:ssa seitsem\xc3\xa4st\xc3\xa4 miinuspisteest\xc3\xa4. Vetoomustuomioistuin kevensi tuomiota lokakuun lopussa kauden jo alettua, ja Lazio sai lopulta vain kolme miinuspistett\xc3\xa4. Kes\xc3\xa4ll\xc3\xa4 2011 SS Lazio hankki Bayern M\xc3\xbcnchenin hy\xc3\xb6kk\xc3\xa4\xc3\xa4j\xc3\xa4n Miroslav Klosen. Klose osoittautui nappihankinnaksi, sill\xc3\xa4 2.3.2012 menness\xc3\xa4 t\xc3\xa4m\xc3\xa4 oli tehnyt jo 16 maalia (12 Serie A:ssa).'